Kogu maailmas on meesteriietuse alal inglise mood saanud  mõõduandvaks. Kogu praegune mehe ülikond on pea kõigis oma üksikasjus saanud kuju Inglismaal, kus on tekkinud ka need meie üli­konna imelikud omadused, millele meie praegu ei oska anda mingit mõtet. Meie kanname näiteks kuuevarrukal kahte, kolme või nelja väi­kest nööpi, olgugi et nendele ei vasta ühtki nööpauku. Mispärast? Me hakkame sellest veidi rohkem aru saama, kui kuuleme, et inglise kõige paremad Savile Row rätsepad teevad nende nööpide juurde tõepoolest nööpaugud, nii et varrukasuu on kinni- ja  lahtinööbitav. Selliseks väga harva ettetulevaks vajaduseks ei ole muidugi harilikul rätsepal mõtet hakata ilmaaegset vaeva nägema. Et aga tema tehtud ülikonna kandja mitte väliselt ei eralduks kõige peenema seltskonna liikmest, kes kannab Savile Row rätsepa tehtud ülikonda - seks paneb ta varrukale lihtsalt nööbid, või kui ta tahab olla "paremat sorti" rätsep, siis õmbleb veel riidele nööpaugu jäljendid (mis aga muidugi ei anna nööpida).